梅尧臣
和原甫会
凤皇非鴳匹，骐骥非驽攀。自乏镕质资，不数炉冶间。合于众君子，百事无相关。岂期叨称誉，藉已出瀛寰。昨闻竞方驾，下直从道山。酒壶缀肴其，马衔锵玉环。上唾屈及贾，下吞崔与班。肯比豪华子，黄金邀舞鬟。遂来集灵宫，乃等逸士闲。养生曾昧术，四体幸无瘝。池籞虽可乐，鱼鸟闹于阛。绕坛安石榴，何时拆朱殷。水疑蛟龙潜，云想鸾鹤还。蕙圃秘且深，苔径历已艰。越樵得射镝，秦洞迷童颜。杳杳颇起羡，区区空服纶。尘心傥一浣，石溜春潺潺。